《送王司业》
宋代·王十朋

中兴天子初龙翔，临轩策士当维扬。艰难果见异人出，龙虎甲维俱非常。

先生大对过晁董，指切时务言激昂。麟经绝笔二千载，收拾纸上生光芒。

自从曲江到今日，劲气独得南方强。权门用事手可炙，申枨亦减平生刚。

先生闭门玩爻象，簸弄日月潮之阳。帝忧南国命共理，袁连二政俱循良。

公道方行正人用，诏起韩愈师虞庠。先生不作进学解，直言慷慨投封章。

一麾出守山水郡，十行诏墨加恩光。东嘉得贤类京兆，前政有张今有王。

张公到官席未煖，犹有遗爱如甘棠。先生况是儒宗师，敛此大惠施一方。

入境愿问民疾苦，下车宜诛吏奸赃。首延璆孺坐贤榻，无使杨墨登门墙。

河内借恂岂容久，宸衷念贾殊未忘。鲰生抠衣恨太晚，执经未获时登堂。

私心窃喜父母国，圣恩特许来龚黄。愿同何坚首率化，归见颍川鸣凤凰。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。